Բոլորը, մեծ ու փոքր, հատկապես վերջերս, գեղեցկացել են և ընդարձակվել, մանավանդ` Կիրովականը և Լենինականը: Այստեղ կան այնպիսի հաջող քաղաքաշինական-ճարտարապետական լուծումներ, որ կնախանձի ամեն մի քաղաք: Ասենք` Կիրովականի կենտրոնական հրապարակը: Դրա հետ միաժամանակ մի տխուր հանգամանք` մեր բոլոր քաղաքների նոր թաղամասերը նման են իրար: Պատճառն այն է, որ բոլոր քաղաքներում կառուցվում են նույնատիպ և նույնագույն բնակելի (և ոչ միայն բնակելի) տներ: Եթե որևէ մեկի, նույնիսկ ճարտարապետի աչքերը փակ տանեն մեր քաղաքներից որևէ մեկի նոր թաղամասերը և աչքերը բացեն, նա դժվար կկռահի, թե որ քաղաքում է գտնվում: